കന്നുകാലി തൊഴുത്തായി മാറി ലോറി സ്റ്റാന്ഡ്, ലോറികള് പാര്ക്ക് ചെയ്യുന്നത് റോഡിന്റെ ഇരുവശത്തും ചങ്ങനാശേരി: ചങ്ങനാശേരി മാര്ക്കറ്റില് ചരക്ക് ലോറികള് പാര്ക്ക് ചെയ്യുന്നതിനായി നിര്മ്മിച്ച സ്റ്റാന്ഡ് പശുത്തൊഴുത്തായി. ലോറികള് മാര്ക്കറ്റില് കയറ്റാതെ റോഡിന്റെ ഇരുവശത്തും പാര്ക്ക് ചെയ്യുന്നതിനാല് മാര്ക്കറ്റ് റോഡ് നിത്യം ഗതാഗത കുരുക്കില്. ഗതാഗതക്കുരുക്കു പരിഹരിക്കാന് ലക്ഷ്യമിട്ട് നിര്മിച്ച സ്റ്റാന്ഡാണിത്. നഗരസഭയുടെ 30 വാര്ഡിലാണ് സ്റ്റാന്ഡ് സ്ഥിതി ചെയ്യുന്നത്. എട്ട് വര്ഷമായി സ്റ്റാന്ഡ് ശോച്യാവസ്ഥയില് തുടരുന്നു. ഒന്നരഏക്കറോളം വരുന്ന നഗരസഭാ ഭൂമിയില് 58 ലക്ഷം രൂപ ചെലവഴിച്ചായിരുന്നു നിര്മാണം. മുപ്പതിലധികം ലോറി പാര്ക്ക് ചെയ്യാവുന്ന പ്രത്യേക ഷെഡും ബാക്കി ഭാഗം കോണ്ക്രീറ്റിങ്ങും പൂര്ത്തിയാക്കി. മാര്ക്കറ്റിലേക്കു ചരക്കുമായി എത്തുന്ന ലോറികള് ഇവിടെ പാര്ക്ക് ചെയ്ത് സൗകര്യാര്ഥം വ്യാപാരസ്ഥാപനങ്ങളില് ചരക്കിറക്കി മടങ്ങുന്ന രീതിയില് ക്രമീകരിക്കാനായിരുന്നു നഗരസഭയുടെ തീരുമാനം. ചങ്ങനാശേരിയുടെ തന്നെ ഏറ്റവും തിരക്കുള്ള ഭാഗവും നിരവധി ആളുകള് ചരക്ക് എടുക്കാനും ലോഡ് ഇറക്കാനുമായി ഇവിടെ എത്തുന്നുണ്ട്. സ്റ്റാന്ഡില് കംഫര്ട്ട് സ്റ്റേഷന് ഇല്ലാത്തതാണ് പ്രവര്ത്തനരഹിതമായതിന്റെ കാരണമെന്ന് നഗരസഭ അധികൃതര് പറയുന്നു. മാര്ക്കറ്റില് പുലര്ച്ചെ ചരക്കുകളുമായി എത്തുന്ന ലോറികള് പാര്ക്ക് ചെയ്യുന്നതിനും ലോറി ഡ്രൈവര്മാര്ക്കും ക്ലീനര്ക്കും വിശ്രമിക്കുന്നതിനും പ്രാഥമികാവശ്യങ്ങള് നിറവേറ്റുന്നതിനും മറ്റും സജ്ജീകരണങ്ങള് ഒരുക്കിയാണ് സ്റ്റാന്ഡ് നിര്മ്മിച്ചത്. പ്രാഥമികാവശ്യങ്ങള് നിറവേറ്റുന്നതിനു പോലും സൗകര്യം ഇവിടെയില്ലാത്ത സ്ഥിതിയാണിപ്പോള്. പൊതു സ്ഥലത്താണ് പ്രാഥമികാവശ്യങ്ങള് നിറവേറ്റുന്നതെന്ന് ഇവിടെയുള്ളവര് പറയുന്നു. കെട്ടിടം പ്രവര്ത്തനരഹിതമായതോടെ സാമൂഹികവിരുദ്ധരുടെ കേന്ദ്രമായി മാറി. സ്റ്റാന്ഡില് നിര്മ്മിച്ചിരിക്കുന്ന ഷെഡ്ഡില് പുറത്തു നിന്നുള്ള കാറുകളും മറ്റ് വാഹനങ്ങളുമാണ് പാര്ക്ക് ചെയ്യുന്നത്. സ്റ്റാന്ഡിന്റെ പ്രവര്ത്തനം തുടങ്ങാത്തതിനാല് ലോറികള് രാപകല് റോഡിന്റെ ഇരുവശത്തും ബൈപ്പാസ് റോഡിലും പാര്ക്ക് ചെയ്യുകയാണ്. ഇത് ഗതാഗതക്കുരുക്കിനു ഇടയാക്കുന്നു. ചെറിയ പെട്ടി ലോറികള് പാര്ക്ക് ചെയ്യുന്നത് സ്റ്റാന്ഡിന്റെ മുന്വശത്തായാണ്. പാര്ക്ക് ചെയ്യുന്നതിനായി നിര്മ്മിച്ച ഷെഡ്ഡിന്റെ മേല്ക്കൂര പൊട്ടിപ്പൊളിഞ്ഞ് തകര്ന്ന നിലയിലുമാണ്. ഒരുവശത്തുകൂടി കയറി മറ്റൊരു വശത്തുകൂടെ ലോറി ഇറങ്ങിപ്പോകുന്ന രീതിയിലായിരുന്നു സ്റ്റാന്ഡിന്റെ നിര്മ്മാണം. എന്നാല് ഇവിടം സ്വകാര്യ വ്യക്തിയുടേതായതില് ഈ വഴി അടച്ചു. ലോറി സ്റ്റാന്ഡിന്റെ പ്രവര്ത്തനം ആരംഭിച്ചാല് ഗതാഗതക്കുരുക്കിനു പരിഹാരമാകും. നഗരസഭയ്ക്ക് വരുമാനവും ഉണ്ടാകും. സ്റ്റാന്ഡ് പ്രവര്ത്തിപ്പിക്കണമെന്ന ആവശ്യം വ്യാപാരികളുടെയും ഡ്രൈവര്മാരുടെയും ആവശ്യം ശക്തമാകുന്നു. ഡെയ്ലി വരുമാനമുള്ള മാര്ക്കറ്റാണ് ചങ്ങനാശേരി മാര്ക്കറ്റ്. അന്യസംസ്ഥാനത്തു നിന്നുള്ള ഡ്രൈവര്മാരും ജനങ്ങളും ഇവിടെയെത്തുന്നതാണ്. ലോറി സ്റ്റാന്ഡ് പ്രവര്ത്തന സജ്ജമാക്കണമെന്ന് ആവശ്യപ്പെട്ട് ഇത്തവണത്തെ ആദ്യത്തെ നഗരസഭ കൗണ്സിലില് വിഷയം അവതരിപ്പിച്ചിരുന്നു. എന്നാല് നാളിതുവരെ യാതൊരു നടപടിയും ഉണ്ടായിട്ടില്ലെന്ന് നഗരസഭ കൗണ്സിലര് മാത്യൂസ് ജോര്ജ് പറഞ്ഞു.